Et harmonikasammenstød onsdag i rundkørslen på Roldvej/Viborgvej øst for Aars betød, at tre biler fik større skader. Uheldet skete klokken 15.35. - De implicerede personer slap med små skader, og der var ikke behov for en ambulance, siger Per Jørgensen, der er vagtchef ved Nordjyllands Politi. Harmonikasammenstødet betød, at vejen i 45 minutter var spærret, mens der blev ryddet op. Trafikken glider nu igen i rundkørslen. Det er uvist, hvorfor de tre biler stødte sammen.
Tre biler stødte sammen ved en rundkørsel øst for Aars.